SA’ner druk twee drieë in ’Canes-segeWarren Gatland. (AP Photo/Mark Baker) Van ’n bul tot ’n nul. Dít is hoe die Chiefs se Warren Gatland waarskynlik moet voel. Kort nadat hy deur Rugby World-lesers as die beste afrigter van alle tye aangewys is, kry Gatland die wind van voor in Nieu-Seeland se Aotearoa-rugbyreeks. In vier pogings kon sy Chiefs-span nog nie ’n enkele wedstryd wen nie. Gatland-hulle het vandag 25 – 18 teen die Hurricanes verloor. En boonop het die oud-Stormersvleuel Kobus van Wyk ’n deurslaggewende rol vir die ’Canes gespeel. Van Wyk se pad in die Aotearoa-reeks volg basies die inverse van Gatland se roete: Nadat die Suid-Afrikaner se swak aangee teen die Crusaders basies die wedstryd op die skinkbord vir die Christchurch-span gegee het, het hy vandag vir daardie blaps vergoed. Hy het twee drieë vir die Hurricanes gedruk, terwyl Jordie Barrett goed met die skopskoen vertoon het. Puntemakers: Hurricanes: Drieë: Kobus van Wyk (2) en Du’Plessis Kirifi. Doelskoppe: Jordie Barrett (2). Strafskoppe: Barrett (2). Chiefs: Drieë: Strafdrie en Lachlan Boshier. Strafskoppe: Damian McKenzie (2). In een van die beste wedstryde van die reeks tot dusver het die Crusaders die skrums oorheers, maar die Highlanders verdien wel ’n pluimpie vir die wyse waarop hulle nooit gaan lê het nie. Dit het twee drieë laat in die wedstryd – deur Tom Christie en Will Jordan – geverg om die wa deur die drif vir die Crusaders te trek. Puntemakers: Crusaders: Drieë: Will Jordan (2), Tom Christie (2) en Sevu Reece. Doelskoppe: Richie Mo’unga (3). Strafskoppe: Mo’unga (3). Highlanders: Drieë: Shannon Frizell en Ngane Punivai. Doelskoppe: Mitch Hunt (2). Strafskoppe: Hunt (2).